ཡི་ཆད་

ཡི་ཆད་ཅེས་པ་ནི་ཉོན་མོངས་པའི་དགྲ་དང་རྒྱུད་ལ་ཤུགས་ཆེན་པོས་འཐབ་རྩོད་བྱེད་པའི་སྐབས་སུ་སྡུག་བསྔལ་གྱི་དབང་གིས་སེམས་ཞུམ་ཞིང་རེ་བ་ཆད་ནས་སླར་བརྩོན་པ་ལ་མི་སྤྲོ་བའི་ཡིད་ཀྱི་གནས་སྟངས་ལ་གོ་དགོས་པ་ཡིན།
ནང་དོན།
སེམས་ཞུམ་པ་དང་རེ་བ་ཆད་པ།
ཡི་ཆད་ཀྱི་རང་བཞིན་བཤད་པར། "སེམས་ཞུམ་ཞིང་དཔའ་འཁུམ་པའི་ཡི་ཆད་པའམ་རེ་བ་ཆད་པ་དང་ད་ནི་མི་ནུས་སོ་སྙམ་ནས་དེར་གཉེན་པོ་བསྟེན་པ་ལ་འཇུག་མི་སྤྲོ་བས་སྐྱིད་ལུག་བར་མི་འགྱུར་བར་ཉོན་མོངས་པའི་དགྲ་མ་ཐུལ་བར་དུ་ཕྱིར་མི་ལྡོག་པར་བརྩོན་པར་བྱེད་དགོས་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ལྟར། སེམས་ཞུམ་ཞིང་རེ་བ་ཆད་པ་སྟེ་ད་ནི་མི་ནུས་སོ་སྙམ་པའི་བསམ་པ་ལ་གོ་དགོས།
སྒྱིད་ལུག་པ་དང་མི་སྤྲོ་བ།
གཞན་ཡང་། "སེམས་ཞུམ་ཞིང་ཡིད་ཆད་པ་དང་ད་རུང་ཡང་ངས་སྤངས་མི་ནུས་སོ་སྙམ་པས་གཉེན་པོ་བརྟེན་པ་ལ་མི་སྤྲོ་ཞིང་སྒྱིད་ལུག་པར་མི་འགྱུར་བར་ཉོན་མོངས་པའི་དགྲ་འདི་མ་ཐུལ་གྱི་བར་དུ་བརྩོན་པ་མི་འདོར་བར་ལྟ་སྨོས་ཀྱང་ཅི་དགོས་ཏེ་ཡིད་ཆད་དང་སྒྱིད་ལུག་བྱེད་མི་ཉན་ནོ། །"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར།ཞེས་པ་ལྟར། ཡི་ཆད་ཅེས་པ་ནི་མི་སྤྲོ་ཞིང་སྒྱིད་ལུག་པའི་སེམས་ཀྱི་རྣམ་པ་ཡིན།
དཔའ་འཁུམ་པ་དང་གནོད་པ་འབྱུང་བ།
"དཔའ་འཁུམས་ནས་ཡིད་ཆད་པ་དང་སྒྱིད་ལུག་པར་མི་འགྱུར་བར་ཉོན་མོངས་པའི་དགྲ་མ་ཐུལ་བར་དུ་བརྩོན་པ་མི་འདོར་བར་རིགས་པ་སྨོས་ཅི་དགོས་སོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར།ཞེས་གསུངས་པ་ལྟར། དཔའ་འཁུམ་པ་དང་ཡིད་ཆད་པ་ནི་ཡི་ཆད་ཀྱི་གནད་དོན་ཡིན།
ཞུམ་པ་དང་མི་སྤྲོ་བ།
གཞན་ཡང་། "སྡུག་བསྔལ་བརྒྱ་ཕྲག་དུ་མའི་རྒྱུར་གྱུར་པའི་གནོད་པ་གང་གིས་ཀྱང་ཡི་ཆད་པ་སྟེ་ཞུམ་པ། སྒྱིད་ལུག་པ་སྟེ་མི་སྤྲོ་བར་མི་འགྱུར་བ་སྨོས་ཅི་དགོས་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར།ཞེས་གསུངས་པ་ལྟར། ཡི་ཆད་ཅེས་པ་ནི་ཞུམ་པ་དང་མི་སྤྲོ་བའི་དོན་གཅིག་ཡིན།
མཚན་ཉིད།
སེམས་ཞུམ་པའི་རང་བཞིན།
"ཡི་ཆད་ནི་སེམས་ཞུམ་པའམ། དང་བ་མེད་པའམ། བསམ་པ་དམན་པའོ། །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར།ཞེས་གསུངས་པ་ལྟར། ཡི་ཆད་ཀྱི་མཚན་ཉིད་ནི་སེམས་ཞུམ་པ་དང་། དང་བ་མེད་པ། བསམ་པ་དམན་པ་བཅས་ཡིན།
འབྱུང་ཚུལ།
ཉོན་མོངས་པའི་དགྲ་དང་འཐབ་རྩོད་ཀྱི་སྐབས་སུ།
ཡི་ཆད་འབྱུང་ཚུལ་ནི། "ཆེས་ཆེར་ལྷག་པའི་དགྲ་བོ་དུས་རྟག་ཏུ་སྡུག་བསྔལ་མི་བཟད་པ་སྣ་ཚོགས་མྱོང་དགོས་པ་ཀུན་གྱི་རྒྱུར་གྱུར་པ། ཕར་གནོད་པ་མ་བྱས་ཀྱང་ཁོ་རང་སྐྱེས་ཙམ་ནས་རང་བཞིན་གྱིས་གནོད་པ་འབའ་ཞིག་སྐྱེལ་བའི་དགྲར་ངེས་པ་ཅན་གཉེན་པོའི་མཚོན་གྱིས་མ་བཅོམ་པར་ནམ་ཡང་འགག་པར་མི་འགྱུར་བའི་ཉོན་མོངས་པ་འདི་དག་གཞོམ་པའི་ཕྱིར་དུ་བརྩོན་པ་བསྐྱེད་ནས་ཞུགས་པ་བདག་ལ་དེང་གཉེན་པོ་བསྟེན་པའི་སྐབས་འདིར་ཚ་གྲང་བཀྲེས་སྐོམ་ངལ་དུབ་ལ་སོགས་པ་སྡུག་བསྔལ་བརྒྱ་ཕྲག་དུ་མའི་རྒྱུར་གྱུར་པ་གང་གིས་ཀྱང་སེམས་ཞུམ་ཞིང་དཔའ་འཁུམ་པའི་ཡི་ཆད་པའམ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།ཞེས་གསུངས་པ་ལྟར། ཉོན་མོངས་པའི་དགྲ་དང་འཐབ་རྩོད་བྱེད་པའི་སྐབས་སུ་སྡུག་བསྔལ་སྣ་ཚོགས་ཀྱི་དབང་གིས་སེམས་ཞུམ་ཞིང་དཔའ་འཁུམ་པའི་ཡི་ཆད་འབྱུང་བ་ཡིན།
ཡི་ཆད་ལས་གྲོལ་ཚུལ།
སེམས་གསོ་ཞིང་བརྟན་པ་ཐོབ་པ།
"རེ་ཆེ་བས་གཉེན་གྲོགས་ཀྱིས་བསླུས་པ་དང༌། ཆོས་འཇིག་རྟེན་གྱི་བྱ་བ་གང་དག་མི་འགྲུབ་པར་ཤེས་པས་ཡི་ཆད་པ་རྣམས་ཀྱང་སླར་འགྲུབ་པར་ཤེས་པས་ཡི་སོས་ཤིང་བརྟན་པ་སྟེ་འགྲུབ་ངེས་པས་སེམས་ལ་དཔའ་གདེངས་ཕུན་སུམ་ཚོགས་པ་ཐོབ་པར་ཤོག་ཅིག"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཅེས་གསུངས་པ་ལྟར། ཡི་ཆད་པ་རྣམས་ཀྱང་སླར་ཡི་སོས་ཤིང་བརྟན་པ་ཐོབ་པར་བྱ་དགོས།
"ཕུན་ཚོགས་ཉམས་པ་སོགས་ཀྱིས་ཡིད་ཆད་པ་རྣམས་ཀྱང་ཡིད་གསོས་ཤིང་སྡུག་བསྔལ་དང་ཡིད་མི་བདེས་བརྫི་བར་མི་ནུས་པའི་བརྟན་པ་ཕུན་སུམ་ཚོགས་པར་ཤོག"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཅེས་གསུངས་པ་ལྟར། ཡི་ཆད་པ་རྣམས་སེམས་གསོ་ཞིང་བརྟན་པ་ཕུན་སུམ་ཚོགས་པ་ཐོབ་པར་བྱ་དགོས།
"སྲོ་ཤི་ཞིང་ཡི་ཆད་པ་རྣམས་ཀྱི་སེམས་ཀྱི་རེ་བ་རྫོགས་པས་ཡི་སོས་པར་གྱུར་ཅིག"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཅེས་པ་ལྟར། ཡི་ཆད་པ་རྣམས་སེམས་ཀྱི་རེ་བ་རྫོགས་པས་ཡི་སོས་པར་བྱ་དགོས།
བསྡུས་དོན།
ཉོན་མོངས་པའི་དགྲ་དང་འཐབ་རྩོད་བྱེད་པའི་སྐབས་སུ་སྡུག་བསྔལ་གྱི་དབང་གིས་སེམས་ཞུམ་ཞིང་རེ་བ་ཆད་ནས་སླར་ཡང་བརྩོན་པ་ལ་མི་སྤྲོ་བར་སྒྱིད་ལུག་པའི་ཡིད་ཀྱི་གནས་སྟངས་ལ་གོ་དགོས་པ་ཡིན། འདིའི་མཚན་ཉིད་ནི་སེམས་ཞུམ་པ་དང་། དང་བ་མེད་པ། བསམ་པ་དམན་པ་བཅས་ཡིན་ལ། ཡི་ཆད་པ་རྣམས་ལ་སེམས་གསོ་ཞིང་བརྟན་པ་ཕུན་སུམ་ཚོགས་པ་ཐོབ་ནས་སླར་ཡང་ཉོན་མོངས་པའི་དགྲ་མ་ཐུལ་བར་དུ་བརྩོན་འགྲུས་མི་འདོར་བར་བྱ་དགོས་པ་ཡིན།
ལུང་ཁུངས།